title: Komisijas Īstenošanas regula (ES) 2017/2068 (2017. gada 13. novembris) par kālija sorbāta neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū (Dokuments attiecas uz EEZ. )

text:
               14.11.2017

               LV

               Eiropas Savienības Oficiālais Vēstnesis

               L 295/49

         KOMISIJAS ĪSTENOŠANAS REGULA (ES) 2017/2068
   (2017. gada 13. novembris)
   par kālija sorbāta neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 23. panta 5. punktu saistībā ar tās 13. panta 2. punktu,
   tā kā:

               (1)

               Saskaņā ar Regulas (EK) Nr. 1107/2009 23. panta 3. punktu Komisija 2015. gada 9. oktobrī no Decco Iberica Post Cosecha S.A.U saņēma pieteikumu kālija sorbātu apstiprināt par pamatvielu. 2016. gada 14. jūlijā Komisija saņēma atjauninātu pieteikumu. Tam bija pievienota informācija, kas iesniedzama saskaņā ar Regulas (EK) Nr. 1107/2009 23. panta 3. punkta otro daļu.

               (2)

               Komisija lūdza Eiropas Pārtikas nekaitīguma iestādei (turpmāk “Iestāde”) zinātnisku palīdzību. 2017. gada 12. maijā Iestāde Komisijai iesniedza tehnisku ziņojumu par kālija sorbātu (2). 2017. gada 20. jūlijā Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu (3) un šīs regulas projektu par kālija sorbāta neapstiprināšanu un tos pabeidza uz minētās komitejas 2017. gada 6. oktobra sanāksmi.

               (3)

               Pieteikuma iesniedzēja iesniegtā dokumentācija liecina, ka kālija sorbāts atbilst pārtikas produkta kritērijiem, kas noteikti Eiropas Parlamenta un Padomes Regulas (EK) Nr. 178/2002 (4) 2. pantā.

               (4)

               Tomēr Iestādes tehniskajā ziņojumā bija paustas konkrētas bažas par eksponētību kālija sorbātam, it īpaši no atliekvielām pēc pesticīdu lietošanas. Iestāde secināja, ka informācija par atliekvielām ir ļoti ierobežota, un tāpēc tā nevarēja droši novērtēt risku patērētājiem. Ņemot vērā patērētāju papildu eksponētību kālija sorbāta atliekām, kas rodas pesticīdu lietošanas rezultātā, nevar izslēgt, ka kālija sorbāta pagaidu pieņemamā diennakts deva tiek pārsniegta.

               (5)

               Komisija aicināja pieteikuma iesniedzēju komentēt Iestādes tehnisko ziņojumu un pārskata ziņojuma projektu. Pieteikuma iesniedzējs komentārus neiesniedza.

               (6)

               Attiecīgi Komisijas pārskata ziņojumā norādīts, ka Regulas (EK) Nr. 1107/2009 23. panta prasību izpilde nav konstatēta. Tāpēc ir lietderīgi kālija sorbātu par pamatvielu neapstiprināt.

               (7)

               Šī regula neskar iespēju saskaņā ar Regulas (EK) Nr. 1107/2009 23. panta 3. punktu iesniegt citu pieteikumu uz kālija sorbāta apstiprināšanu par pamatvielu.

               (8)

               Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Vielu kālija sorbāts neapstiprina par pamatvielu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 13. novembrī

            Komisijas vārdā –

            priekšsēdētājs

         Jean-Claude JUNCKER

      (1)  OV L 309, 24.11.2009., 1. lpp.

      (2)  EFSA (Eiropas Pārtikas nekaitīguma iestāde), 2017. Technical report on the outcome of the consultation with Member States and EFSA on the basic substance application for potassium sorbate for use in plant protection as fungicide on citrus, stone and pome fruits. EFSA supporting publication 2017:EN-1232. 53 lpp. doi:10.2903/sp.efsa.2017.EN-1232.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN

      (4)  Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).


title: Komisijas Īstenošanas regula (ES) 2017/2065 (2017. gada 13. novembris), ar ko apliecina Īstenošanas regulā (ES) Nr. 540/2011 noteiktos darbīgās vielas 8-hidroksihinolīna apstiprināšanas nosacījumus un attiecībā uz darbīgās vielas 8-hidroksihinolīna iekļaušanu aizstājamo vielu sarakstā groza Īstenošanas regulu (ES) 2015/408 (Dokuments attiecas uz EEZ. )

text:
               14.11.2017

               LV

               Eiropas Savienības Oficiālais Vēstnesis

               L 295/40

         KOMISIJAS ĪSTENOŠANAS REGULA (ES) 2017/2065
   (2017. gada 13. novembris),
   ar ko apliecina Īstenošanas regulā (ES) Nr. 540/2011 noteiktos darbīgās vielas 8-hidroksihinolīna apstiprināšanas nosacījumus un attiecībā uz darbīgās vielas 8-hidroksihinolīna iekļaušanu aizstājamo vielu sarakstā groza Īstenošanas regulu (ES) 2015/408
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punkta c) apakšpunktu, 78. panta 2. punktu un 80. panta 7. punktu,
   tā kā:

               (1)

               Darbīgā viela 8-hidroksihinolīns, ievērojot Regulu (EK) Nr. 1107/2009, tika apstiprināta ar Komisijas Īstenošanas regulu (ES) Nr. 993/2011 (2) un iekļauta Komisijas Īstenošanas regulas (ES) Nr. 540/2011 (3) pielikuma B daļas sarakstā. Saskaņā ar Īstenošanas regulas (ES) Nr. 540/2011 pielikuma B daļas 18. ierakstu minēto vielu var atļaut lietot tikai kā fungicīdu un baktericīdu siltumnīcās.

               (2)

               2014. gada 31. janvārī uzņēmums Probelte S.A.U, pēc kura pieprasījuma 8-hidroksihinolīns bija apstiprināts, saskaņā ar Regulas (EK) Nr. 1107/2009 7. pantu iesniedza pieteikumu, kurā lūdza grozīt darbīgās vielas 8-hidroksihinolīna apstiprināšanas nosacījumus, atceļot ierobežojumu lietot darbīgo vielu 8-hidroksihinolīnu saturošus augu aizsardzības līdzekļus tikai siltumnīcās un atļaujot tos lietot uz lauka. Dokumentāciju, kurā iekļauta informācija saistībā ar prasīto lietojumu paplašinājumu, iesniedza Spānijai, kas ar Komisijas Regulu (EK) Nr. 1490/2002 (4) bija izraudzīta par ziņotāju dalībvalsti.

               (3)

               Spānija novērtēja pieteikuma iesniedzēja iesniegto informāciju un sagatavoja novērtējuma ziņojuma projekta papildinājumu. 2015. gada 25. martā tā minēto papildinājumu iesniedza Komisijai un kopiju nosūtīja Eiropas Pārtikas nekaitīguma iestādei (turpmāk “Iestāde”).

               (4)

               Iestāde šo papildinājumu nosūtīja pieteikuma iesniedzējam un pārējām dalībvalstīm un to publiskoja, nosakot 60 dienas ilgu laikposmu rakstisku komentāru iesniegšanai.

               (5)

               Ņemot vērā novērtējuma ziņojuma projekta papildinājumu, Iestāde 2016. gada 29. aprīlī pieņēma secinājumu (5) par 8-hidroksihinolīna neierobežotu lietošanu ārpus telpām.

               (6)

               Paralēli minētajam Spānija saskaņā ar Eiropas Parlamenta un Padomes Regulas (EK) Nr. 1272/2008 (6) 37. pantu Eiropas Ķimikāliju aģentūrai (ECHA) iesniedza priekšlikumu par saskaņotu 8-hidroksihinolīna klasificēšanu un marķēšanu. ECHA Riska novērtēšanas komiteja par šo ierosinājumu publicēja atzinumu (7), kurā secināja, ka minētā darbīgā viela būtu klasificējama kā reproduktīvajai sistēmai toksiska 1.B kategorijas viela.

               (7)

               Iestāde savā secinājumā norādīja, ka tika novērota zināma toksiska ietekme uz endokrīnajiem orgāniem. Tāpēc 8-hidroksihinolīns būtu uzskatāms arī par vielu ar endokrīni disruptīvām īpašībām. Iestāde savu secinājumu nosūtīja pieteikuma iesniedzējam, dalībvalstīm un Komisijai un to publiskoja.

               (8)

               Ņemot vērā ziņotājas dalībvalsts sagatavoto novērtējuma ziņojuma projekta papildinājumu, ECHA Riska novērtēšanas komitejas atzinumu un Iestādes secinājumu, Komisija 2017. gada 6. oktobrī Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojuma papildinājumu un regulas projektu.

               (9)

               Pieteikuma iesniedzējam tika dota iespēja iesniegt komentārus par papildinājumu pārskata ziņojumam attiecībā uz 8-hidroksihinolīnu. Pieteikuma iesniedzējs iesniedza komentārus, un tie tika rūpīgi izskatīti. Tomēr, neraugoties uz pieteikuma iesniedzēja izvirzītajiem argumentiem, 6. un 7. apsvērumā minētās bažas novērst nevarēja.

               (10)

               Līdz ar to nav pierādīts, ka 8-hidroksihinolīnu saturoši augu aizsardzības līdzekļi kopumā būtu uzskatāmi par atbilstošiem Regulas (EK) Nr. 1107/2009 4. panta prasībām, ja vien attiecībā uz minēto darbīgo vielu netiek saglabāti līdzšinējie ierobežojumi.

               (11)

               Izvērtējumu, kas tika veikts attiecībā uz pieteikuma iesniedzēja pieprasījumu grozīt apstiprināšanas nosacījumus, nevar uzskatīt par 8-hidroksihinolīna apstiprināšanas pārskatīšanu. Tāpēc darbīgās vielas 8-hidroksihinolīna apstiprināšanas nosacījumi, kas noteikti Īstenošanas regulas (ES) Nr. 540/2011 pielikuma B daļas 18. ierakstā, būtu jāsaglabā esošajā redakcija un jāapliecina.

               (12)

               Atbilstoši Regulas (EK) Nr. 1107/2009 80. panta 7. punktam ar Komisijas Īstenošanas regulu (ES) 2015/408 (8) ir izveidots to vielu saraksts, kuras iekļautas Padomes Direktīvas 91/414/EEK (9) I pielikumā vai kuras apstiprinātas ar Regulu (EK) Nr. 1107/2009 atbilstoši Regulas (EK) Nr. 1107/2009 80. panta 1. punkta pārejas noteikumiem un attiecībā uz kurām ir izpildīti Regulas (EK) Nr. 1107/2009 II pielikuma 4. punkta kritēriji (“aizstājamo vielu saraksts”). Arī 8-hidroksihinolīns, kas apstiprināts saskaņā ar Regulas (EK) Nr. 1107/2009 80. panta 1. un 2. punktu, atbilst Regulas (EK) Nr. 1107/2009 II pielikuma 4. punkta sestajā un septītajā ievilkumā minētajiem kritērijiem, tāpēc šo darbīgo vielu būtu lietderīgi iekļaut minētajā sarakstā. Tādēļ būtu attiecīgi jāgroza Īstenošanas regula (ES) 2015/408.

               (13)

               Būtu jānosaka pietiekami ilgs laikposms, kurā dalībvalstis var pielāgoties šīs regulas prasībām, jo daži pietikumi uz 8-hidroksihinolīnu saturošu augu aizsardzības līdzekļu atļaujām var būt gandrīz pabeigti, tādējādi veikt salīdzinošo novērtēšanu Regulas (EK) Nr. 1107/2009 37. pantā noteiktajā termiņā nav iespējams. Pienākums veikt salīdzinošo novērtēšanu augu aizsardzības līdzekļiem, kas satur aizstājamas vielas, ir noteikts Regulas (EK) Nr. 1107/2009 50. panta 4. punktā.

               (14)

               Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Apstiprināšanas nosacījumu apliecināšana
   Darbīgās vielas 8-hidroksihinolīna apstiprināšanas nosacījumi, kas noteikti Īstenošanas regulas (ES) Nr. 540/2011 pielikuma B daļas 18. ierakstā, tiek apliecināti.
   2. pants
   Īstenošanas regulas (ES) 2015/408 pielikuma grozījums
   Starp ierakstu “1-metilciklopropēns” un ierakstu “aklonifēns” iekļauj nosaukumu “8-hidroksihinolīns”.
   3. pants
   2. panta atliktā piemērošana
   Īstenošanas regulu (ES) 2015/408, kas grozīta ar 2. pantu, Regulas (EK) Nr. 1107/2009 50. panta 1. punkta nolūkā piemēro tikai tiem 8-hidroksihinolīnu saturošu augu aizsardzības līdzekļu atļauju pieteikumiem, kas iesniegti pēc 2018. gada 4. aprīļa.
   4. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 13. novembrī

            Komisijas vārdā –

            priekšsēdētājs

         Jean-Claude JUNCKER

      (1)  OV L 309, 24.11.2009., 1. lpp.

      (2)  Komisijas 2011. gada 6. oktobra Īstenošanas regula (ES) Nr. 993/2011, ar ko apstiprina darbīgo vielu 8-hidroksihinolīnu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (OV L 263, 7.10.2011., 1. lpp.).

      (3)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

      (4)  Komisijas 2002. gada 14. augusta Regula (EK) Nr. 1490/2002, ar ko nosaka sīki izstrādātus noteikumus, kā īstenot trešo posmu darba programmā, kura minēta Padomes Direktīvas 91/414/EEK 8. panta 2. punktā, un ar ko groza Regulu (EK) Nr. 451/2000 (OV L 224, 21.8.2002., 23. lpp.).

      (5)  Conclusion on the peer review of the pesticide risk assessment of the active substance 8-hydroxyquinoline. EFSA Journal 2016; 14(6):4493. Pieejams tiešsaistē: www.efsa.europa.eu/efsajournal.htm.

      (6)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

      (7)  Opinion proposing harmonised classification and labelling at EU level of Quinolin-8-ol; 8-hydroxyquinoline. ECHA 2015. Pieejams tiešsaistē: www.echa.europa.eu.

      (8)  Komisijas 2015. gada 11. marta Īstenošanas regula (ES) 2015/408 par Eiropas Parlamenta un Padomes Regulas (EK) Nr. 1107/2009 attiecībā uz augu aizsardzības līdzekļu laišanu tirgū 80. panta 7. punkta īstenošanu un aizstājamo vielu saraksta izveidošanu (OV L 67, 12.3.2015., 18. lpp.).

      (9)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).


title: Komisijas Īstenošanas regula (ES) 2017/2067 (2017. gada 13. novembris) par paprikas ekstrakta (kapsantīna, kapsorubīna, E 160c) neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū (Dokuments attiecas uz EEZ. )

text:
               14.11.2017

               LV

               Eiropas Savienības Oficiālais Vēstnesis

               L 295/47

         KOMISIJAS ĪSTENOŠANAS REGULA (ES) 2017/2067
   (2017. gada 13. novembris)
   par paprikas ekstrakta (kapsantīna, kapsorubīna, E 160c) neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 23. panta 5. punktu saistībā ar 13. panta 2. punktu,
   tā kā:

               (1)

               Saskaņā ar Regulas (EK) Nr. 1107/2009 23. panta 3. punktu Komisija 2015. gada 19. jūnijā saņēma uzņēmuma Group Peyraud Nature pieteikumu garšvielas Capsicum spp. apstiprināšanai par pamatvielu. Minētajam pieteikumam bija pievienota informācija, kas iesniedzama saskaņā ar Regulas (EK) Nr. 1107/2009 23. panta 3. punkta otro daļu.

               (2)

               Komisija lūdza Eiropas Pārtikas nekaitīguma iestādi (turpmāk “Iestāde”) sniegt zinātnisku palīdzību. Iestāde 2016. gada 10. oktobrī iesniedza Komisijai tehnisko ziņojumu par attiecīgo vielu (2). Komisija 2017. gada 24. janvārī Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu (3) un projektu šai regulai par paprikas ekstrakta (kapsantīna, kapsorubīna, E 160c) neapstiprināšanu un pabeidza tos minētās komitejas 2017. gada 6. oktobra sanāksmei.

               (3)

               Iestādes organizētās apspriešanas laikā pieteikuma iesniedzējs piekrita grozīt pamatvielas nosaukumu uz paprikas ekstraktu (kapsantīnu, kapsorubīnu, E 160c).

               (4)

               Pieteikuma iesniedzēja iesniegtā dokumentācija liecina, ka paprikas ekstrakts (kapsantīns, kapsorubīns, E 160c) atbilst Eiropas Parlamenta un Padomes Regulas (EK) Nr. 178/2002 (4) 2. pantā definētajiem pārtikas produkta kritērijiem un ka tā galvenais lietojums nav augu aizsardzībā.

               (5)

               Iestādes tehniskajā ziņojumā ir paustas konkrētas bažas par eksponētību sastāvā esošajam kapsaicīnam un par aplēšu trūkumu attiecībā uz eksponētību paprikas ekstraktam (kapsantīnam, kapsorubīnam, E 160c), jo īpaši izmantojot tos kā pesticīdus, tādēļ līdz galam nebija iespējams novērtēt risku lietotājiem, strādniekiem, garāmgājējiem un nemērķa organismiem.

               (6)

               Komisija aicināja pieteikuma iesniedzēju iesniegt piezīmes attiecībā uz pārskata ziņojuma projektu. Pieteikuma iesniedzējs iesniedza komentārus, un tie tika rūpīgi izskatīti.

               (7)

               Tomēr, neraugoties uz pieteikuma iesniedzēja argumentiem, ar vielu saistītās bažas netika novērstas.

               (8)

               Attiecīgi Komisijas pārskata ziņojumā norādīts, ka Regulas (EK) Nr. 1107/2009 23. panta prasību izpilde nav konstatēta. Tāpēc ir lietderīgi paprikas ekstraktu (kapsantīnu, kapsorubīnu, E 160c) par pamatvielu neapstiprināt.

               (9)

               Šī regula neskar iespēju saskaņā ar Regulas (EK) Nr. 1107/2009 23. panta 3. punktu iesniegt citu pieteikumu paprikas ekstrakta (kapsantīna, kapsorubīna, E 160c) apstiprināšanai par pamatvielu.

               (10)

               Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Vielu paprikas ekstrakts (kapsantīns, kapsorubīns, E 160c) par pamatvielu neapstiprina.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 13. novembrī

            Komisijas vārdā –

            priekšsēdētājs

         Jean-Claude JUNCKER

      (1)  OV L 309, 24.11.2009., 1. lpp.

      (2)  Technical report on the outcome of the consultation with Member States and EFSA on the basic substance application for paprika extract, capsanthin, capsorubin E 160 c (admissibility accepted when named Capsicum spp. spice) for use in plant protection as repellent various invertebrates, mammals and birds. EFSA supporting publication, 2016:EN-1096. 54 lpp.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN

      (4)  Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).